b"\n_START_ARTICLE_\nSeat Arosa\n_START_SECTION_\nOprindelig version (1997\xe2\x88\x922000)\n_START_PARAGRAPH_\nArosa var opkaldt efter Vilagarc\xc3\xada de Arousa, som er en kommune i provinsen Pontevedra i Spanien. Den var kendetegnet ved sm\xc3\xa5 udvendige m\xc3\xa5l samtidig med en forholdsvist stor kabine. Bilen havde fire siddepladser og et lille bagagerum, som kunne udvides ved at klappe bags\xc3\xa6det frem. 1,0-litersversionen havde et br\xc3\xa6ndstofforbrug p\xc3\xa5 6,4 liter benzin pr. 100 km, mens 1,7 SDI brugte ca. 5 liter diesel ved blandet k\xc3\xb8rsel._NEWLINE_Udvendigt var Arosa stort set identisk med Volkswagens mikrobil Lupo, som kom p\xc3\xa5 markedet i 1998. Begge biler var bygget p\xc3\xa5 Volkswagens A00-platform, som var en forkortet version af A03-platformen som blev brugt til de st\xc3\xb8rre Volkswagen Polo og SEAT Ibiza._NEWLINE_Oprindeligt blev Arosa bygget p\xc3\xa5 Volkswagens fabrik i Wolfsburg i Tyskland, men i maj 1998 blev produktionen flyttet til SEAT i Martorell, Spanien. Modellen var designet af Jozef Kaba\xc5\x88, som ogs\xc3\xa5 har designet Bugatti Veyron 16.4._NEWLINE_Modellen var i produktion fra februar 1997 til august 2000. Den vandt prisen Das Goldene Lenkrad i Tyskland i 1997.\n_START_SECTION_\nFaceliftet version (2000\xe2\x88\x922004)\n_START_PARAGRAPH_\nModellen fik et facelift i oktober 2000, og samtidig oph\xc3\xb8rte den danske import\xc3\xb8r med at markedsf\xc3\xb8re modellen._NEWLINE_I modelprogrammet afl\xc3\xb8ste Arosa den Fiat-baserede SEAT Marbella, men fik ikke selv nogen afl\xc3\xb8ser da produktionen oph\xc3\xb8rte i juni 2004. En efterf\xc3\xb8lger kom f\xc3\xb8rst med SEAT Mii i januar 2012. Ud over nyt eksteri\xc3\xb8r havde den faceliftede version en nydesignet kabine med et nyt instrumentbr\xc3\xa6t.\n_START_SECTION_\nMotorer\n_START_PARAGRAPH_\nI f\xc3\xb8rste omgang fandtes modellen med en 1,0-liters benzinmotor med 37 kW (50 hk) og en 1,4-litersmotor med 44 kW (60 hk). 1,4'eren fandtes f\xc3\xb8rst kun med automatgear, men senere ogs\xc3\xa5 manuelt gear. Senere blev programmet udvidet med en 1,7-liters sugedieselmotor, en 1,4-liters turbodieselmotor og en effekt\xc3\xb8get 16V-benzinmotor p\xc3\xa5 1,4 liter.\n_START_SECTION_\nPrototyper\n_START_PARAGRAPH_\nEn Arosa 3L (ligesom Volkswagen Lupo 3L TDI) og en Arosa Racer (ligesom Volkswagen Lupo GTI) blev pr\xc3\xa6senteret som prototyper, men gik ikke i serieproduktion."